இப்பதினான்கும் இவ்வுரையுள் வந்துழி வந்துழிக் காட்டுதும், ஆங்காங்கு உணர்க. நூற்பா: 22 (காண்டிகை உரை) கருத்துப் பதப்பொருள் காட்டு மூன்றினும் || அவற்றொடு வினாவிடை யாக்க லானும் || சூத்திரத் துட்பொரு டோற்றுவ காண்டிகை. (22) || என்னுதலிற்றோவெனின், காண்டிகையுரை ஆமாறு உணர்த்துதல்நுதலிற்று. இதன் பொருள் மேற்கூறிய பதினான்கினுள் கருத்துரையும், பதப்பொருளும், உதாரணமும் ஆகிய மூன்றனையும் உரைத்தலானும், அம்மூன்றனோடு வினாவிடை என்னும் இரண்டையுங் கூட்டி உரைத்தலானும், சூத்திரத்துள் பொருளை விளக்குவன காண்டிகையுரைகளாம் என்றவாறு.